PMIndiaData/PMIndiaSum huggingface dataset:
‘अफगाणिस्तानवरील दिल्ली प्रादेशिक सुरक्षा चर्चासत्रात’ सहभागी होण्यासाठी आलेल्या राष्ट्रीय सुरक्षा सल्लागारांनी तसेच सुरक्षा परिषदेच्या सचिवांनी एकत्रितपणे पंतप्रधानांची भेट घेतली

नवी दिल्ली, 10 नोव्हेंबर 2021 राष्ट्रीय सुरक्षा सल्लागार अजित डोवाल यांनी आज आयोजित केलेल्या अफगाणिस्थानशी संबंधित दिल्ली प्रादेशिक सुरक्षा चर्चासत्रासाठी आलेल्या सात देशांच्या राष्ट्रीय सुरक्षा परिषदेच्या प्रमुखांनी चर्चासत्रानंतर एकत्रितपणे पंतप्रधान नरेंद्र मोदी यांची भेट घेतली. पंतप्रधानांशी बोलताना इराण, कझाकस्तान, किर्गिझस्तान, रशिया, ताजिकिस्तान, तुर्कमेनिस्तान आणि उजबेकिस्तान या राष्ट्रांचे प्रतिनिधित्व करणाऱ्या वरिष्ठ सुरक्षा अधिकाऱ्यांनी अशा प्रकारचे चर्चासत्र आयोजित करण्यासाठी भारताने घेतलेल्या पुढाकाराची तसेच या बैठकीत झालेल्या विधायक चर्चेबाबत प्रशंसा केली. अफगाणिस्तानमधील परिस्थितीबाबत आपापल्या राष्ट्रांचा दृष्टिकोनही त्यांनी विशद केला. महामारीने अनेक आव्हाने निर्माण केली असताना देखील वरिष्ठ स्तरावरील मान्यवरांनी दिल्ली येथे चर्चासत्रात घेतलेल्या सहभागाबद्दल पंतप्रधानांनी प्रशंसा केली. या प्रदेशातील राष्ट्रांनी अफगाणिस्तानच्या संदर्भात सर्वसमावेशक शासन , अफगाणिस्तानच्या सीमांचा दहशतवाद्यांकडून वाढत्या वापराबाबत शून्य सहनशीलता धोरण, अमली पदार्थांच्या चोरट्या वाहतुकीला तसेच अफगाणिस्तान मार्फत होणाऱ्या शस्त्रास्त्रांच्या वाहतुकीला अटकाव, आणि अफगाणिस्तानमधील मानवी हक्काच्या परिस्थितीची दखल ही चार उद्दिष्टे लक्षात ठेवणे आवश्यक आहे असे ते म्हणाले, प्रादेशिक सुरक्षा चर्चासत्रामुळे मध्य आशियातील संयमी आणि प्रगतीशील संस्कृतीचे पुनरुज्जीवन होईल आणि कट्टरवादी प्रवृत्तींना आळा बसेल अशी आशा पंतप्रधानांनी यावेळी व्यक्त केली.
फ्रान्स राष्ट्राध्यक्ष ओलांद यांचा पंतप्रधानांशी संवाद; पॅरिसमधील सीओपी-21 हवामान बदलविषयकच्या चर्चेच्या सद्यस्थितीविषयी दिली  माहिती

फ्रान्सचे राष्ट्राध्यक्ष फ्रँकॉईस्‌ आलोद यांनी आज पंतप्रधान नरेंद्र मोदी यांच्याशी संवाद साधला. सीओपी-21 हवामान बदलासंदर्भातील चर्चेविषयीच्या सद्यस्थितीविषयी ओलांद यांनी पंतप्रधानांना माहिती दिली. पॅरिसमध्ये ही चर्चा होत असून परिषदेत आता अखेरच्या टप्प्यात पोहचली आहे. पंतप्रधानांनी फ्रान्स राष्ट्राध्यक्षांच्या या प्रतिसादाबद्दल आभार मानले.
अध्यक्ष पंतप्रधान मोदी यांची युरोपियन कमिशनच्या अध्यक्ष महामहीम उर्सुला व्हॉन डर लियेन यांच्याशी दूरध्वनीवरून चर्चा

पंतप्रधान नरेंद्र मोदी यांनी आज युरोपियन कमिशनच्या अध्यक्षा उर्सुला व्हॉन डर लियेन यांच्याशी दूरध्वनीवरून संवाद साधला. युरोपियन कमिशनच्या अध्यक्षपदाचा पदभार स्वीकारल्याबद्दल पंतप्रधान मोदी यांनी उर्सुला यांचे अभिनंदन केले. तसेच त्यांच्या कार्यकाळात सुरुवातीलाच संपर्क साधता आल्याबद्दल आनंद व्यक्त केला. युरोपियन कमिशनच्या त्या पहिल्या महिला अध्यक्ष झाल्यामुळे त्यांचे नेतृत्व कमिशनसाठी विशेष महत्वपूर्ण असल्याचे पंतप्रधानांनी सांगितले. लोकशाही, कायद्याच्या नियमांबदृदल आदर, बहुआयामीत्व, नियमांवर आधारीत व्यापार आदी सामायिक मूल्ये यावर भारत-युरोपियन युनियनची भागीदारी आधारीत आहे, हे पंतप्रधान मेदी यांनी अधोरेखित केले. हवामान बदल, जोडणी, नवीकरणीय ऊर्जा, सागरी सुरक्षा मूलतत्ववाद आणि दहशतवादाचा सामना यासारखे प्रश्न निश्चित करून त्यांच्याकडे प्राधान्याने लक्ष देत असल्याबद्दल पंतप्रधानांनी प्रशंसा केली. भारत-युरोपियन युनियन भागीदारी अधिक मजबूत करण्याबाबतची तीव्र इच्छाही पंतप्रधानांनी यावेळी व्यक्त केली. पंतप्रधान मोदी यांना आगामी भारत युरोपियन युनियन शिखर परिषदेसाठी ब्रुसेल्सला भेट देण्यासाठी उर्सुला व्हॉन डर लियेन यांनी निमंत्रण दिले. पंतप्रधान मोदींनी त्या निमंत्रणाचा आदरपूर्वक स्वीकार केला.
राष्ट्रीय पशुरोग नियंत्रण कार्यक्रमाचा पंतप्रधान नरेंद्र मोदी यांच्या हस्ते 11 सप्टेंबरला प्रारंभ होणार

शेतकऱ्यांचे उत्पन्न दुप्पट करण्याच्या दिशेने करण्यात येणाऱ्या प्रयत्नांपैकी महत्वाचा भाग असलेल्या राष्ट्रीय पशुरोग नियंत्रण कार्यक्रमाचा पंतप्रधान नरेंद्र मोदी यांच्या हस्ते उत्तर प्रदेशातल्या मथुरा येथे येत्या 11 सप्टेंबरला प्रारंभ होणार आहे. पशुधनामधला लाळ खुरकत रोग आणि ब्रुसेलोसिस निर्मूलनासाठी हा कार्यक्रम हाती घेण्यात येणार आहे. यासाठी केंद्र सरकारकडून 100 टक्के निधी पुरवला जाणार असून 2024 पर्यंतच्या पाच वर्षांच्या कालावधीसाठी 12,652 कोटी रुपयांचा खर्च अपेक्षित आहे. या कार्यक्रमाद्वारे 50 कोटी गुरे, म्हशी, बकऱ्या, मेंढ्या आणि डुक्कर यांचे लसीकरण करण्यात येणार आहे. ब्रुसेलोसि‍सच्या निर्मुलनासाठी 3.6 कोटी मादी वासरांचे लसीकरण करण्याचे उदिृष्टही या कार्यक्रमाअंतर्गत ठेवण्यात आले आहे. 2025 पर्यंत रोगावर नियंत्रण मिळवणे आणि 2030 पर्यंत या रोगांचे उच्चाटन करणे असे या कार्यक्रमाचे दोन घटक आहेत. पंतप्रधान याच दिवशी राष्ट्रीय कृत्रिम गर्भधारणा कार्यक्रम सुरु करणार आहेत. तसेच त्यांच्या हस्ते लसीकरण, रोग व्यवस्थापन, कृत्रिम गर्भधारणा आणि उत्पादकता या विषयावर देशातल्या 687 जिल्ह्यातल्या कृषी विज्ञान केंद्रामध्ये राष्ट्रव्यापी कार्यशाळांचा प्रारंभही होण्याची शक्यता आहे. पंतप्रधानांच्या मथुरा भेटीत ‘स्वच्छता ही सेवा’ कार्यक्रम होणार आहे.
अंदमान आणि निकोबार बेटे शरीररचनाशास्त्र( ऍनाटमी) नियम 2016 लागू

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळ बैठकीत अंदमान आणि निकोबार बेटे, शरीररचनाशास्त्र (ऍनाटमी) नियम 2016 मंजूर करण्यात आला. यामुळे बेवारस मृत शरीराचा ताबा वैद्यकीय महाविद्यालयाकडे असणार आहे, जेणेकरुन वैद्यकीय अभ्यासक्रमातील मानवी शरीररचनाशास्त्र शिकण्यास मदत होईल.
जल मार्ग विकास प्रकल्पाअंतर्गत फराक्का इथे नवीन नौवहन दरवाजा बांधायला केंद्राची मान्यता

जल संसाधन मंत्रालयाच्या अंतर्गत असणा-या फराक्का धरण प्रकल्पातील 14.86 हेक्टर जमीन नौवहन मंत्रालयाच्या अंतर्गत असणा-या इनलँड कॉटरवेज ऑफ इंडियाकडे (IWAI) हस्तांतरीत करायला केंद्रीय मंत्रीमंडळाने 6 जानेवारी रोजी मान्यता दिली. फराक्का इथं सध्या असलेल्या नौवहन दरवाजाला समांतर नवीन दरवाजा बांधला जाईल. या प्रकल्पाचा 2.35 कोटी रुपयांचा खर्चIWAI उचलणार आहे. नौवहन दरवाज्याचे बांधकाम, जल मार्ग विकास प्रकल्पाअंतर्गत होणार आहे. या नव्या दरवाज्यामुळे राष्ट्रीय जलमार्ग क्रमांक 1 वर नौकांची वाहतूक सुलभ आणि विना अडथळा होईल. सध्या वापरात असलेल्या नौवहन दरवाजातून प्रवास करण्यासाठी नौकांना बराच वेळ लागतो. नवीन नौवहन दरवाजाच्या बांधकामाबाबतची सविस्तर शक्यता पडताळून पाहण्यासाठी तसच फराक्का इथल्या सध्याच्या नौवहन दरवाज्याच्या अत्याधुनिकरणाबाबत राष्ट्रीय जलमार्ग क्रमांक 1 वरील नौवहन सुरळीत व्हावे यासाठी नौवहन मंत्रालय – जलमार्ग मंत्रालय, यांच्याशी चर्चा करेल. भारत आणि बांगलादेश दरम्यान 1996 मध्ये झालेल्या गंगा पाणी वाटप करारानुसार फराक्का इथं गंगेच्या पाणी वाटपाबाबत असलेल्या सध्याच्या व्यवस्थेवर परिणाम न करता हे काम हाती घेण्यात येईल. राष्ट्रीय जलमार्ग क्रमांक 1 वर गंगा-भागिरथी-हुगळी नदी व्यवस्थेतील अलाहाबाद हल्दीया मार्गावरील नौवहनाची क्षमता वाढावी, यासाठी जागतिक बँकेच्या तंत्रज्ञान आणि गुंतवणूक पाठींब्याने IWAI हा प्रकल्प राबवत आहे.
पंतप्रधानांच्या उपस्थितीमध्ये “ दक्षता जागरुकता सप्ताहा” चा समारोप

पंतप्रधान नरेंद्र मोदी यांच्या उपस्थितीमध्ये “ दक्षता जागरुकता सप्ताहा” चा समारोप आज झाला. नवी दिल्लीतल्या विज्ञान भवनात हा कार्यक्रम झाला. भ्रष्टाचाराला आळा घालण्यासाठी आणि पारदर्शकता आणण्यासाठी तंत्रज्ञान महत्त्वाची भूमिका बजावत असल्याचे प्रतिपादन पंतप्रधानांनी याप्रसंगी बोलताना केले. राज्य काही एखाद्याच्या मर्जी अथवा लहरींवर चालत नाही, सरकारची विशिष्ट धोरणं असतात असे सांगून पंतप्रधान मोदी यावेळी म्हणाले की, कायदे आणि धोरणं तयार करताना विस्तृत खोलवर विचार करण्याची आवश्यकता असते.
सहज वाहून नेण्याजोग्या 1 लाख ऑक्सिजन उपकरणांची पीएम केअर्स फंडातून खरेदी करण्यात येणार

नवी दिल्ली, 28 एप्रिल 2021 सहज वाहून नेण्याजोग्या 1 लाख ऑक्सिजन उपकरणांची पीएम केअर्स फंडातून खरेदी करण्यासाठी पंतप्रधान नरेंद्र मोदी यांनी मंजुरी दिली आहे. पंतप्रधान नरेंद्र मोदी यांच्या अध्यक्षतेखाली झालेल्या उच्च स्तरीय बैठकीत हा निर्णय घेण्यात आला. कोविड व्यवस्थापनासाठी द्रवरूप वैद्यकीय ऑक्सिजन पुरवठा सुधारण्यासाठीच्या उपाययोजनांवर चर्चा करण्यासाठी ही बैठक आयोजित करण्यात आली होती. ऑक्सिजन पुरवणारी ही उपकरणे लवकरात लवकर खरेदी करून ज्या राज्यांमध्ये कोरोना रुग्णाची संख्या मोठी आहे अशा राज्यांना पुरवण्याच्या सूचना पंतप्रधानांनी केल्या. पीएम केअर्स फंडा अंतर्गत याआधी मंजूर करण्यात आलेल्या 713 पीएसए सयंत्राशिवाय 500 नव्या प्रेशर स्विंग एबझॉरब्शन ( पीएसए) ऑक्सिजन सयंत्राना पीएम केअर्स फंडा अंतर्गत सहज वाहून नेण्याजोग्या ऑक्सिजन उपकरणांची खरेदी आणि पीएसए सयंत्राच्या उभारणीमुळे मागणीच्या क्लस्टर जवळ ऑक्सिजन पुरवठ्यात मोठी वाढ होणार आहे त्यामुळे ऑक्सिजन कारखाना ते रुग्णालय यादरम्यान ऑक्सिजन वाहतुकीच्या सध्याच्या आव्हानाची दखल घेतली जाणार आहे.
व्यावसायिक शिक्षण आणि प्रशिक्षण यासाठी बेलारूसबरोबर केलेल्या सामंजस्य कराराला मान्यता

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीमध्ये व्यावसायिक शिक्षण आणि प्रशिक्षण यासाठी बेलारूसबरोबर केलेल्या सामंजस्य कराराला मान्यता देण्यात आली. बेलारूसचे राष्ट्राध्यक्ष अलेक्झांडर लुकाशेन्को भारत भेटीवर आले होते त्यावेळी उभय देशांमध्ये यासंबंधीचा सहकार्य करार 12 सप्टेंबर, 2017 रोजी करण्यात आला होता. या सामंजस्य करारानुसार भारत आणि बेलारूस यांच्यामध्ये व्यावसायिक शिक्षण, प्रशिक्षण आणि कौशल्य विकास या क्षेत्रामध्ये सहकार्य करण्यात येणार आहे. बेलारूसमध्ये मोठ्या प्रमाणावर विशेषतः अवजड उद्योग असून उत्पादनही तितक्याच मोठ्या प्रमाणावर होते. यामुळे मनुष्यबळ विकास चांगला झाला आहे. त्याचबरोबर कौशल्य विकासही होत आहे. याचा लाभ भारताला करून घेवून ‘मेक इन इंडिया’ आणि ‘‘स्किल इंडिया’’ या अभियानाला अधिक बळकटी आणता येणार आहे. या करारामुळे बेलारूसचे तंत्रज्ञान, कौशल्य आणि उत्पादन क्षेत्रामध्ये मनुष्य बळाचा वापर प्रभावीपणाने करण्याचे ज्ञान भारताला मिळणार आहे. भारत आणि बेलारूसमध्ये पुढील क्षेत्रात सहकार्य करण्यात येणार आहे. नवनवीन तंत्रज्ञान बेलारूस पुरवणार आहे. दूरस्थ शिक्षण, ई-शिक्षण,प्रशिक्षण, उद्योगांचे जाळे तयार करणे. बांधकाम, विद्युत-ऊर्जा निर्मिती आणि वितरण, उत्पादन उद्योग, व्यापार, स्वयंचलित वाहन व्यवसाय, घरगुती वापराच्या यंत्रांची दुरूस्ती यासारख्या विविध क्षेत्रात भारतीयांचे कौशल्य विकसित करण्यासाठी व्यावसायिक प्रशिक्षण सेवा बेलारूस देणार आहे. त्याचबरोबर वाहतूक, दूरसंचार, उपाहारगृह या क्षेत्रांनाही भारतात भरपूर मागणी आहे. प्रशिक्षण देणे, व्यावसायिक शिक्षण देणे, प्रशिक्षण व्यवस्थापक, शिक्षक, प्रशिक्षक तयार करण्याचं काम बेलारूस भारतीयांसाठी करणार आहे. व्यावसायिक शिक्षण आणि प्रशिक्षण तसेच कौशल्य विकासाबरोबरच नियोजन, व्यवस्थापन यांच्यामध्ये चांगली सुधारणा होण्यासाठी सल्ला सेवाही देण्यात येणार आहे. मुख्य प्रभावः- – बेलारूसच्या तज्ज्ञांच्या मार्गदर्शनामुळे एकूण भारताच्या कौशल्य विकसन प्रणालीत कमालीची सुधारणा होईल. – नवसंकल्पनांचे प्रकल्प राबवणे शक्य होईल. आणि व्यावसायिक प्रशिक्षण तसेच कौशल्य विकसनामुळे संशोधनातून विकास साध्य होईल. निधीची उपलब्धता आणि प्रत्येक प्रकल्पाची आवश्यकता लक्षात घेवून या सहकार्य कराराची अंमलबजावणी करताना निधी खर्च करण्यात येणार आहे.
सावित्रीबाई फुले यांच्या जयंतीनिमित्त पंतप्रधानांकडून आदरांजली

सावित्रीबाई फुले यांच्या जयंतीनिमित्त पंतप्रधान नरेंद्र मोदी यांनी आज त्यांना आदरांजली अर्पण केली. “सावित्रीबाई फुले यांच्या जयंतीनिमित्त मी त्यांना अभिवादन करतो. त्यांनी आपले आयुष्य गरीब आणि उपेक्षितांना सक्षम करण्यासाठी वाहून घेतले होते. शिक्षण आणि सामाजिक सुधारणांना त्यांनी नेहमीच महत्व दिले. त्यांचे आदर्श आणि ध्येय साध्य करण्यासाठी अथक कार्य करण्याच्या वृत्तीने आपल्याला सतत मार्गदर्शन मिळत राहते”, असे पंतप्रधानांनी म्हटले आहे.
पंतप्रधान आयआयटी गुवाहाटीच्या दीक्षांत समारंभाला संबोधित करणार

नवी दिल्ली, 16 सप्टेंबर 2020 पंतप्रधान नरेंद्र मोदी आयआयटी गुवाहाटीच्या दीक्षांत समारंभाला मंगळवारी 22 सप्टेंबर 2020 ला दुपारी 12 वाजता व्हिडीओ कॉन्फरन्सिंगच्या माध्यमातून संबोधित करणार आहेत. आसामचे मुख्यमंत्री सर्बानंद सोनोवाल, केंद्रीय शिक्षण मंत्री रमेश पोखरीयाल ‘निशंक’, केंद्रीय शिक्षण राज्य मंत्री संजय धोत्रे यांच्यासह इतर मान्यवर या कार्यक्रमात सहभागी होणार आहेत. 687 बीटेक, 637 एमटेक विद्यार्थ्यांसह 1803 विद्यार्थी उद्या पदवी स्वीकारतील.
आकाशवाणी “मैत्री”च्या शुभारंभाबद्दल पंतप्रधानांकडून आकाशवाणीचे अभिनंदन

आकाशवाणी मैत्रीच्या शुभारंभाबद्दल पंतप्रधान नरेंद्र मोदी यांनी आकाशवाणीचे (ऑल इंडिया रेडिओ) अभिनंदन केले आहे. “राष्ट्रपतींच्या हस्ते उद्‌घाटन झालेल्या आकाशवाणी मैत्रीच्या शुभारंभाबद्दल मी आकाशवाणीचे अभिनंदन करतो. या सेवेचे प्रसारण भारत आणि बांगलादेशात ऐकता येईल. भारत आणि बांगला देशातील नागरिकांच्या मैत्रीचा पूल उभारण्याचे काम आकाशवाणी मैत्री करेल”, असे पंतप्रधानांनी म्हटले आहे.
कर्नाटकच्या मांड्या इथे झालेल्या बस अपघातातील मृतांप्रती पंतप्रधानांनी व्यक्त केल्या शोक संवेदना

कर्नाटकच्या मांड्या इथे झालेल्या बस अपघातात मृत्यूमुखी पडलेल्या नागरिकांविषयी पंतप्रधान नरेंद्र मोदी यांनी आपल्या शोक संवेदना व्यक्त केल्या आहेत. ‘कर्नाटकच्या मांड्या इथे झालेल्या अपघाताच्या वृत्ताने मला अत्यंत दु:ख झाले आहे. या अपघातात बळी गेलेल्यांच्या कुटुंबियांप्रती मी शोक संवेदना व्यक्त करतो. या दु:खाच्या परिस्थितीतून सावरण्याची शक्ती परमेश्वर त्यांना देवो,’ असे पंतप्रधानांनी म्हटले आहे.
भारत आणि फ्रान्स यांच्यात नागरी हवाई वाहतूक क्षेत्रातील तांत्रिक सहकार्यविषयक सामंजस्य कराराला केंद्रीय मंत्रिमंडळाची मंजुरी

भारतीय विमानपत्तन प्राधिकरण आणि फ्रान्सचे त्याच पातळीचे नागरी हवाई प्राधिकरण यांच्यात नागरी हवाई वाहतूक क्षेत्रातील तांत्रिक सहकार्यविषयक सामंजस्य कराराला केंद्रीय मंत्रिमंडळाने मंजुरी दिली आहे. पंतप्रधान नरेंद्र मोदी यांच्या अध्यक्षतेखाली झालेल्या बैठकीत हा निर्णय घेण्यात आला. भारतीय विमानपत्तन प्राधिकरणाचे अधिकाऱ्‍यांना त्यांचे कौशल्य व ज्ञान वाढवण्यासाठी हा सहकार्य कार्यक्रम उपयुक्त ठरणार आहे. तसेच अभियंते, तंत्रज्ञ, व्यवस्थापक आदींना प्रशिक्षण उपलब्ध करण्यासाठी देखील याचा उपयोग होणार आहे.
भारत आणि अर्मेनिया यांच्यातील बाह्य अंतराळाचा शांततापूर्ण वापरातील सहकार्यासंबंधी सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाला भारत आणि अर्मेनिया यांच्यातील बाह्य अंतराळाचा शांततापूर्ण वापरातील सहकार्यासंबंधी सामंजस्य कराराबाबत माहिती देण्यात आली. एप्रिल २०१७ मध्ये या सामंजस्य करारावर स्वाक्षऱ्या करण्यात आल्या होत्या. या करारामुळे अंतराळ विज्ञान, तंत्रज्ञान, रिमोट सेन्सिंग, उपग्रह दळणवळण आणि उपग्रह आधारित दिशादर्शक प्रणाली, अंतराळ यानाचा वापर यासारख्या क्षेत्रात सहकार्य शक्य होईल. याचा लाभ दोन्ही देशांच्या घटकांना होईल. या करारान्वये भारतीय अंतराळ संशोधन संस्थेचे सदस्य आणि अर्मेनियाच्या शिक्षण आणि विज्ञान मंत्रालयाच्या राज्य विज्ञान समितीचे सदस्य यांचा संयुक्त कृती गट स्थापन केला जाईल , जो पुढील कृती आराखडा ठरवेल.
“Creative India; Innovative India: रचनात्मक भारत; अभिनव भारत”

भारतातील बौध्दिक संपदेच्या भविष्यातील रचनेची पायाभरणी करणाऱ्या राष्ट्रीय बौध्दिक संपदा हक्क धोरणाला केंद्रीय मंत्रिमंडळाने मंजूरी दिली. भारतातील रचनात्मक आणि नाविन्यपूर्ण ऊर्जा प्रवाहांना अधिक चांगल्या आणि उज्ज्वल भवितव्याची दिशा देण्याच्या दृष्टीने हे धोरण उपयुक्त आहे. सर्व प्रकारच्या बौध्दिक संपदा आणि संबंधित संस्थांमध्ये समन्वय निर्माण करण्याच्या दृष्टीने हे धोरण कार्यरत राहील. अंमलबजावणी देखरेख आणि आढाव्यासाठी संस्थांत्मक यंत्रणा या भूमिकेतून हे धोरण कार्यरत राहील. शासकीय, संशोधन आणि विकासात्मक संघटना, शैक्षणिक संस्था, सुक्ष्म, लघु आणि मध्यम उद्योग, स्टार्ट अप आणि इतर भागिदारांसाठी नाविन्यपूर्ण पर्यावरण निर्माण करण्याचे काम या धोरणाद्वारे साध्य करता येईल. मंजूरी देण्यात आलेले राष्ट्रीय बौध्दिक संपदा हक्क धोरणामुळे “रचनात्मक भारत: अभिनव भारत” ही संकल्पना अधिक चांगल्या पध्दतीने साध्य करता येईल.
तोषदान सुधारणा विधेयक 2017 मांडण्‍यासाठी केंद्रीय मंत्रिमंडळाच्या बैठकीत मान्यता

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत ग्रॅच्यूइटी म्हणजेच तोषदान सुधारणा विधेयक, 2017 संसदेमध्ये मांडण्यासाठी आज मान्यता देण्यात आली. या सुधारणा विधेयकामुळे खाजगी क्षेत्रातील आणि सार्वजनिक क्षेत्रातील तसेच सरकारच्या अखत्यारीतील स्वायत्त संस्था यामधील कर्मचाऱ्‍यांच्या तोषदानाची कमाल मर्यादा वाढविणे शक्य होणार आहे. ‘सीसीएस‘ निवृत्ती वेतनाचा नियम लागू नसलेल्या कर्मचाऱ्‍यांनाही तोषदान आता केंद्र सरकारच्या कर्मचाऱ्‍यांप्रमाणे मिळू शकणार आहे. पृष्ठभूमीः तोषदान कायदा, 1972 लागू करण्यात आला आहे. त्यानुसार 10 किंवा त्यापेक्षा जास्त कर्मचारी काम करीत असतील तर त्या कंपनीला कामगारांना तोषदान द्यावे लागते. सध्या तोषदानाची मर्यादा 10 लाख रुपयांची आहे. मात्र आता केंद्रीय कर्मचा-यांना सातवा वेतन आयोग लागू झाल्यानंतर तोषदानाची मर्यादा 1.1.2016 पासून 20 लाख रूपये करण्यात आली आहे. त्यासाठी तोषदान कायद्यामध्ये सुधारणा करण्यात करावी लागणार आहे.
पंतप्रधानांनी मध्य प्रदेशच्या मुख्यमंत्र्यांसोबत उच्च स्तरीय बैठकीत राज्यातील दुष्काळ आणि पाणी टंचाई परिस्थितीचा आढावा घेतला

पंतप्रधान नरेंद्र मोदी यांच्या अध्यक्षतेखाली आज मध्य प्रदेशच्या काही भागांमध्ये दुष्काळ आणि पाणी टंचाईच्या स्थितीबाबत एक उच्चस्तरीय बैठक झाली. या बैठकीला मध्य प्रदेशचे मुख्यमंत्री शिवराज सिंह उपस्थित होते. केंद्र सरकार तसेच मध्य प्रदेशचे काही वरिष्ठ अधिकारीही या बैठकीत सहभागी झाले. प्रत्येक दुष्काळग्रस्त राज्याच्या विशिष्ट गरजा समजून घेण्यासाठी आपण प्रत्येक दुष्काळग्रस्त राज्याच्या मुख्यमंत्र्यांसोबत स्वतंत्र बैठक घेत असल्याचे पंतप्रधानांनी बैठकीच्या सुरुवातीला स्पष्ट केले.यामुळे तातडीच्या आणि दीर्घकालीन उपाययोजना करण्यावर लक्ष केंद्रीत करणे शक्य होईल, असे ते म्हणाले. मध्य प्रदेशच्या शिल्लक राशीच्या समायोजना अंतर्गत राष्ट्रीय आपत्ती प्रतिसाद निधीतून राज्यासाठी 1875.80 कोटी रुपयांचा निधी जारी करण्यात आला. 2015-16 वर्षात राज्य आपत्ती प्रतिसाद निधीतून राज्याला केंद्राचा हिस्सा म्हणून प्रदान करण्यात आलेल्या 657.75 कोटी रुपयांव्यतिरिक्त ही रक्कम प्रदान करण्यात आली. 2016-17 या वर्षासाठी राज्य आपत्ती प्रतिसाद निधीचा पहिला हप्ता म्हणून 345 पूर्णांक 375 कोटी रुपयांची रक्कमही वितरीत करण्यात आली आहे. दुष्काळग्रस्त राज्यांच्या मुख्यमंत्र्यांशी बैठका घेण्याच्या पंतप्रधानांच्या उपक्रमाबद्दल मुख्यमंत्र्यांनी त्यांचे आभार मानले. दुष्काळापासून दिलासा देण्यासाठी पंतप्रधानांनी उचललेल्या पावलांचे कौतुक करत, एकूण 61 लाख शेतकऱ्यांना 4 हजार 664 कोटी रुपये दिलासा साहाय्य म्हणून प्रदान करण्यात आल्याचे त्यांनी सांगितले. मध्य प्रदेश राज्यात या कामी दिले गेलेले हे आजवरचे सर्वोच्च सहाय्य आहे. गेल्या दहा वर्षांमधील उचललेल्या योग्य पावलांमुळे राज्याला दुष्काळ परिस्थितीचा सामना अधिक चांगल्या प्रकारे करता आला, असे मुख्यमंत्र्यांनी सांगितले. या उपाययोजनांमध्ये पाणी साठ्यासाठीच्या बांधकामांच्या निर्मितीचा समावेश होता. सलग दुसऱ्या वर्षी मान्सून मध्ये पाऊस कमी झाल्यानंतरही केवळ 113 गावांमध्ये जलवाहतूक करायची आवश्यकता भासली, असे ते म्हणाले. जून अखेरपर्यंत पाऊस पडला नाही, तरी सुमारे 50 हजार गावांपैकी केवळ 400 गावांसाठी जलवाहतूक करावी लागेल. प्रधानमंत्री कृषी सिंचन योजनेची अंमलबजावणी करण्याला राज्य शासन सर्वोच्च प्राधान्य देत असल्याचे त्यांनी सांगितले. प्रधानमंत्री पीक विमा योजना लागू करण्याच्या तयारीबाबतचा आराखडाही मुख्यमंत्र्यांनी पंतप्रधानांसमोर सादर केला. सूक्ष्म सिंचन, प्रवाही खतांचा वापर, अवकाश तंत्रज्ञानाचा वापर तसेच शेत तळी बांधण्यावर लक्ष केंद्रीत करण्यासह विविध कृषी संबंधित योजनांबाबत पंतप्रधान आणि मुख्यमंत्र्यांनी चर्चा केली. एनसीसी, एनएसएस, एनवायकेएस आणि स्काऊट-गाईड सारख्या युवा संघटनांचा सहभाग घेऊन जलसंवर्धन आणि साठ्याबाबत जनजागृती करण्यासाठीच्या धोरणाबाबतही पंतप्रधान आणि मुख्यमंत्र्यांनी चर्चा केली. वृक्षरोपण आणि नर्मदा नदीच्या जलग्रहण क्षेत्रात वृक्षसंरक्षणासाठी करावयाच्या अतिरिक्त उपाययोजनेबाबतही त्यांनी चर्चा केली. या कामी केंद्र आणि शासनाने एकत्रितपणे काम करण्याबाबत सहमतीसह ही बैठक समाप्त झाली.
पंतप्रधान 18 डिसेंबर रोजी शाहजहानपूरमध्ये गंगा एक्सप्रेसवेची करणार पायाभरणी

नवी दिल्ली, 16 डिसेंबर 2021 पंतप्रधान नरेंद्र मोदी 18 डिसेंबर 2021 रोजी दुपारी 1 वाजता उत्तर प्रदेशातील शाहजहानपूर येथे गंगा एक्सप्रेस वेची पायाभरणी करणार आहेत. हा द्रुतगती महामार्ग देशभरात जलद गतीने कनेक्टिव्हिटी प्रदान करण्याच्या पंतप्रधानांच्या दूरदृष्टीने प्रेरित आहे. 594 किमी लांबीचा हा सहा पदरी एक्सप्रेसवे 36,200 कोटी रुपये खर्चून बांधला जाणार आहे. मेरठमधील बिजौली गावाजवळून सुरू होणारा हा एक्सप्रेसवे प्रयागराजमधील जुडापूर दांडू गावापर्यंत जाणार आहे. हा महामार्ग मेरठ, हापूर, बुलंदशहर, अमरोहा, संभल, बुदौन, शाहजहानपूर, हरदोई, उन्नाव, रायबरेली, प्रतापगड आणि प्रयागराजमधून जाईल. काम पूर्ण झाल्यानंतर, हा उत्तर प्रदेशचा सर्वात लांब द्रुतगती महामार्ग बनेल आणि राज्याच्या पश्चिम आणि पूर्व भागांना जोडेल. हवाई दलाच्या विमानांच्या आपत्कालीन टेक ऑफ आणि लँडिंगसाठी 3.5 किमी लांबीची हवाई पट्टीका (एअर स्ट्रीप) देखील शाहजहानपूरमधील एक्सप्रेस वेवर बांधण्यात येणार आहे. द्रुतगती मार्गाजवळ एक औद्योगिक कॉरिडॉर देखील बांधण्याचा प्रस्ताव आहे. द्रुतगती मार्गामुळे औद्योगिक विकास, व्यापार, कृषी, पर्यटन इत्यादींसह अनेक क्षेत्रांना चालना मिळेल. यामुळे या प्रदेशाच्या सामाजिक-आर्थिक विकासाला मोठी चालना मिळेल.
अमेरिका महासभेच्या प्रतिनिधी मंडळाने पंतप्रधानांची भेट घेतली

अमेरिका महासभेच्या 26 सदस्यीय प्रतिनिधी मंडळाने आज पंतप्रधान नरेंद्र मोदी यांची भेट घेतली. पंतप्रधानांनी यावेळी महासभेच्या प्रतिनिधींचे भारतात स्वागत केले. अमेरिकेचे नवीन प्रशासन आणि महासभेसोबत द्विपक्षीय देवाण-घेवाण करण्याच्या दृष्टीने ही चांगली सुरुवात असल्याचे पंतप्रधान म्हणाले. पंतप्रधानांनी यावेळी राष्ट्राध्यक्ष डोनाल्ड ट्रम्प यांच्यासोबत झालेल्या सकारात्मक चर्चेला उजाळा दिला आणि मागील अडीच वर्षात वृद्धिंगत झालेले संबंध अधिक दृढ करण्याची वचनबद्धता त्यांनी दर्शवली. या अनुषंगाने भारत-अमेरिका भागीदारीसाठी अमेरिका महासभेचा भक्कम पाठिंबा असल्याचे ते म्हणाले. मागील अनेक वर्षांपासून उभय देशांच्या भरभराटीमध्ये संबंधित देश योगदान देत आहेत तसंच इतर क्षेत्रातही उभय देश अजून जोमाने कार्य करतील, असे पंतप्रधान म्हणाले. याच अनुषंगाने अमेरिकेची अर्थव्यवस्था आणि समाजाला समृद्ध करण्यामध्ये कुशल भारतीय प्रतिभेच्या भूमिकेचा उल्लेख पंतप्रधानांनी यावेळी केला.
पंतप्रधानांनी जनतेला दिल्या नवरात्रीच्या शुभेच्छा

पंतप्रधान श्री नरेंद्र मोदी यांनी नवरात्रोत्सवानिमित्त जनतेला शुभेच्छा दिल्या आहेत. आपल्या ट्विटर संदेश मालिकेत पंतप्रधान म्हणाले; "सर्वांना नवरात्रीच्या शुभेच्छा. येणारे दिवस जगत जननी मातेच्या उपासनेसाठी समर्पित आहेत. नवरात्री प्रत्येकाच्या जीवनात शक्ती, चांगले आरोग्य आणि समृद्धी घेऊन येवो. नवरात्रीचा हा पहिला दिवस असून आपण माता शैलपुत्रीची प्रार्थना करत आहोत. ही एक स्तुती तिला समर्पित आहे.
100 व्या उपग्रग्रहाच्या यशस्वी प्रक्षेपणाबद्दल पंतप्रधानांनी केले इस्रोचे अभिनंदन

पंतप्रधान नरेंद्र मोदी यांनी 100 व्या उपग्रहाच्या यशस्वी प्रक्षेपणाबद्दल इस्रोच्या पथकाचे अभिनंदन केले आहे. “पीएसएलव्ही च्या आजच्या यशस्वी प्रक्षेपणाबद्दल इस्रो आणि तिथल्या शास्त्रज्ञांचे मनापासून अभिनंदन. नवीन वर्षातील या यशामुळे अंतराळ तंत्रज्ञान क्षेत्रात देशाने घेतलेल्या भरारीचा लाभ आपले नागरीक, शेतकरी, मच्छीमार आदींना होईल. 100 व्या उपग्रहाचे प्रक्षेपण इस्रोची दैदिप्यमान सफलता आणि भारताच्या अंतराळ कार्यक्रमाच्या उज्ज्वल भविष्यासाठी महत्वपूर्ण आहे. भारताच्या यशाचा लाभ आपल्या भागीदारांसाठी उपलब्ध आहे. आजच्या प्रक्षेपणातील 31 उपग्रहांपैकी 25 उपग्रह इतर 6 देशांचे आहेत”, असे पंतप्रधानांनी म्हटले आहे.
प्रधानमंत्री पीक विमा योजना शेतकऱ्यांचे मनोबल उंचावणारी – पंतप्रधान

“प्रधानमंत्री पीक विमा योजना देशभरातल्या शेतकऱ्यांचे मनोबल उंचावणारी असल्याचे पंतप्रधान नरेंद्र मोदी यांनी म्हटले आहे. ट्विटरवरुन पंतप्रधानांनी आपले विचार जनतेसमोर मांडले आहेत. “शेतकरी बंधु भगिनींनो तुम्ही सर्व लोहडी, पोंगल, बिहूसारखे वेगवेगळे सण साजरे करत असताना तुम्हाला सरकारकडून एक भेट – प्रधानमंत्री पीक विमा योजना”. “प्रधानमंत्री पीक विमा योजनेमध्ये आतापर्यंतच्या सर्व योजनांची वैशिष्ट्ये आहेतच, शिवाय आधीच्या योजनांमध्ये ज्या त्रुटी होत्या त्या दूर करण्यात आल्या आहेत. “आतापर्यंतचा विम्याचा सर्वात कमी हप्ता, मोबाइल फोनसारख्या सुलभ तंत्रज्ञानाचा वापर करुन नुकसानीचे मोजमाप, निर्धारित वेळेत दावे निकाली काढणार”. “शेतकरी बंधुभगिनींनो आणखीही काही पैलूंवर विशेष लक्ष देण्यात आले आहे. प्रधानमंत्री पीक विमा योजनेत सहभागी होणे, लाभ घेणे सोपे आहे. तुम्ही यात जरुर सहभागी व्हा.” “हा एक ऐतिहासिक दिवस आहे. शेतकरी कल्याणाने प्रेरित असलेली प्रधानमंत्री पीक विमा योजना शेतकऱ्यांच्या जीवनात खूप मोठे परिवर्तन घडवेल, असा मला विश्वास आहे”. “प्रधानमंत्री पीक विमा योजनेत समाविष्ट संकटांचा परिघ अधिक व्यापक करण्यात आला आहे. पाणी भरणे, कापणीनंतर होणारे नुकसान यांचाही समावेश संकटांमध्ये करण्यात आला आहे”.
आंतर राष्ट्रीय श्रम संघटनेच्या शिफारसीनुसार रोजगार आणि शांतता  आणि स्थिती स्थापक कार्य या विषयी नवे लेख पत्र संसदे समोर ठेवण्याला मंत्रिमंडळाची मान्यता

आंतर राष्ट्रीय श्रम संघटनेच्या शिफारसीनुसार, रोजगार आणि शांतता आणि स्थिती स्थापक कार्य याविषयी नवे लेख पत्र संसदे समोर ठेवण्याला केंद्रीय मंत्रि मंडळाने मान्यता दिली आहे. आंतर राष्ट्रीय श्रम संघटनेच्या जिनिव्हा इथे जुलै 2015 मध्ये झालेल्या 106 व्या सत्रात या संदर्भातली शिफारस स्वीकारण्यात आली होती त्याला भारताने पाठींबा व्यक्त केला होता. या संदर्भातले लेख पत्र प्रत्येक सदस्य राष्ट्राने आपापल्या सक्षम प्राधिकरणा समोर ठेवायचे आहे त्यानुसार भारतात हे लेख पत्र संसदे समोर ठेवण्यात येणार आहे. आपत्ती आणि संघर्षाच्या काळात उद्भवलेल्या पेचप्रसंगाच्या काळात शांतता आणि स्थिती पूर्ववत येण्यासाठी रोजगार निर्मिती आणि कार्य याबाबतच्या उपाय योजना संदर्भात या शिफारसी, सदस्य राष्ट्रांना मार्गदर्शन करतात. रोजगारा संदर्भात मुलभूत हक्क, काम करण्याचा हक्क यासह मानवी हक्क, आंतर राष्ट्रीय कामगार मानके, यासह कायद्याचा आदर करण्याच्या गरजेवर या शिफारसीत भर देण्यात आला आहे. पेच प्रसंगाची स्थिती टाळण्यासाठी सामाजिक संरक्षण यासारख्या उपाय योजना विकसित आणि बळकट करण्याच्या गरजेवर या शिफारसीत भर दिला आहे. शांतता राखण्यासाठी आणि पेच प्रसंग टाळण्यासाठी सदस्य राष्ट्रांनी बहु आयामी दृष्टीकोन बाळगणे आवश्यक आहे. यामध्ये, रोजगार निर्मितीसाठी स्थानिक अर्थव्यवस्था पूर्व पदावर येण्यासाठी प्रोत्साहन, सामाजिक-आर्थिक एकात्मता, सामाजिक संरक्षण आणि सामाजिक समावेशकता, शाश्वत विकास यांचा समवेश असल्याचे या शिफारसीत नमूद करण्यात आले आहे. B G/NC
शाश्वत पर्यावरण हा निरंतर मार्ग- डॉ. जीम याँग किम

जागतिक बँकेचे अध्यक्ष डॉ. जीम याँग किम यांनी पंतप्रधान नरेंद्र मोदी यांची भेट घेतली. भेटीदरम्यान, डॉ. जीम याँग किम म्हणाले की, भारताने उद्दिष्टात ध्येयांकडे केलेल्या वाटचालीकडे बघता मी प्रभावित झालो असून त्यांनी वर्ल्ड बँकेकडून भारताला हवामान बदलासाठीच्या निधीसाठी नियंत्रित पाठिंबा देण्यात येईल असे आश्वासन दिले. पंतप्रधानांनी जागतिक बँकेतर्फे भारताला स्मार्ट शहरे, गंगा शुद्धीकरण, कौशल्य विकास, स्वच्छ भारत आणि सर्वांसाठी ऊर्जा या क्षेत्रांसाठी मिळणाऱ्या पाठिंब्याबाबत समाधान व्यक्त केले. पंतप्रधान मोदी आणि डॉ. किम यांनी दिर्घकालीन आणि सर्वोतोपरी सहकार्याबाबत चर्चा केली.